Krone 7 skuif wéér: ''n Reuse konsert verdien 'n reuse gehoor!' - Afrikaanse Musieknuus
Krone 7 skuif wéér: ''n Reuse konsert verdien 'n reuse gehoor!'
11 Mei 2022 11 Mei 2022 Digitaal
Die teleurstelling was groot toe Krone 7 in Augustus 2020 noodgedwonge uitgestel moes word as gevolg van die wêreldwye pandemie. Toe kom 2021 en dieselfde grendeltyd-regulasies sorg daarvoor dat die konsert weer uitgestel moet word. Nou, in 2022, is daar weer die besef: Die Krone-konsert gaan nóg 'n jaar moet wag.
"Ons het reeds begin werk aan die konsert wat ons glo in 2023 gehou sal word," het Stephan van Huyssteen, bestuurder van lewendige optredes by Select Musiek, gesê. "Die datums waarna ons kyk is 18, 19 en 20 Augustus 2023 in Pretoria en 26 en 27 Augustus 2023 in Kaapstad en soos gewoonlik sal die grootste name in Afrikaanse musiek deel van die konsert wees. Ek verstout my om te sê dat hierdie, as't ware Krone se terugkeer ná 'n drie jaar pouse, gaan groter as ooit wees."
"Ons wil ons getroue ondersteuners bedank vir die ondersteuning die afgelope paar jaar," het Ernst Kleinhans van Select Musiek gesê. "Ons sien uit om weer langs daardie groot verhoog saam met die getroue Krone-gehore te staan. Kan nie wag nie!"